Interlingua/Curso de conversation/Capitulo 8, Scenas 3 e 4 (interlingua)

Capitulo 8, Scenas 3 e 4 (interlingua)

SCENA 3: Le officios de Geneva: Post telephonar Paris, Francesca dice a Petro que le senior Dumont va esser in Geneva le tertie die del mense in vice del quarte. Petro da le gratias a Francesca e la felicita pro haber persuadite Dumont a venir a tempore pro le reunion.

Francesca tunc demanda a Petro si ille vermente va vader a Mexico. Petro confirma que forsan ille vadera illac, e Francesca vole saper proque ille non appare plus felice con le prospecto de un nove position. Postea illa suggere a Petro que forsan ille debe parlar a Catherina si ille vole remaner in Geneva.

In iste momento Catherina entra. Illa vole parlar con Petro, qui anque dice que ille vole parlar con illa. Francesca vade via, e Catherina explica a Petro un pauco sur le natura de su relationes con Alan. Il pare que omne es finite inter illes, e Petro dice a Catherina que ille nunc non vole vader a Mexico. Ben que Catherina personalmente volerea que Petro remane in Geneva, illa jam ha contractate un nove ingeniero pro su position in Geneva. Petro, naturalmente, es disappunctate.

Francesca: Petro?

Petro: Ah, Francesca, entra.

Francesca: Io ha parlate al senior Dumont in Paris.

Petro: Multo ben. Que diceva ille?

Francesca: Ille venira.

Petro: Le die tertie?

Francesca: Ille diceva que illo essera difficile, ma ille venira.

Petro: Ben. Gratias pro facer isto. Vos ha facite un bon travalio. On debe esser firme con iste ingenieros.

Francesca: Excusa me, ma io ha audite que tosto vos vadera a Mexico.

Petro: Io habeva ille intention, si.

Francesca: Vos non es contente con vostre decision?

Petro: Vermente no.

Francesca: Io sape que illo non es un affaire mie, ma proque vole vos vader ex Geneva?

Petro: Vermente, io non sape. Ante dece cinque dies, io pensava que illo esserea un bon idea.

Francesca: Ma non pote vos cambiar vostre decision? Vos poterea parlar de illo con Catherina. Io es confidente que illa prefererea que vos remaneva hic.

Petro: Si, io poterea parlar con illa.

Francesca: Ma proque non lo face vos tunc?

Petro: Il ha plus que illo.

Francesca: De que parla vos?

Petro: Eh ben, io non es completemente confidente que io ha obtenite iste position in Mexico.

Francesca: Ah si?

Petro: Si. Nullo ha essite finalisate. Io non ha ulle contracto. Il es possibile que illes dara le position a un altere persona.

Francesca: Ascolta, il me pare que le melior cosa a facer es parlar con Catherina ante que il es troppo tarde. Dice a illa que vos nunc vole continuar vostre travalio hic.

(Il ha un colpo sur le porta.)

Petro: Entra.

Catherina: Bon die, Petro.

Petro: Esque vos ha un minuta?

Catherina: Si. Que vole vos?

Petro: Eh ben, il es un pauco difficile.

Francesca: Bon. Io debe retornar a mi travalio. A revider.

Petro: A revider.

Catherina: De que voleva vos parlar?

Petro: Como va Alan?

Catherina: Alan?

Petro: Si.

Catherina: Eh ben, io crede que le cosas va assatis ben. Proque me demanda vos illo? Vos vole saper como es le cosas inter Alan e me?

Petro: Si, illo es lo que io voleva saper.

Catherina: Omne es finite inter nos. Quando io esseva in mi officio parlante con ille, io le diceva illo.

Petro: Ah si.

Catherina: E ... vos voleva parlar con me solmente sur illo?

Petro: Vermente no. Io vole parlar sur un altere cosa: Io vole remaner a Geneva. Io vole continuar mi travalio hic.

Catherina: Io comprende. Io personalmente volerea multo que vos remane hic, ma il ha un problema.

Petro: Que es illo?

Catherina: Io ha trovate un altere ingeniero pro vostre position. Ille va comenciar lunedi, de maniera que vos pote orientar le al officio e a vostre travalio.

Petro: Si, io comprende. Omne es decidite tunc?

Catherina: Si, e il esserea multo difficile cambiar iste situation.

Petro: Quando venira le nove ingeniero lunedi?

Catherina: In le matino. Io pensava que vos e ille poterea vader al reunion del commission. Vos sape lo que se passa, e vos potera orientar le al projecto egyptian.

Petro: Si. Ubi travalia ille in iste momento.

Catherina: In Paris.

Petro: Qui es ille?

Catherina: Vos jam le cognosce.

Petro: Ah si?

Catherina: Si. Vos e ille vos cognosceva un vice in le avion que vos apportava a Geneva. Le secunde vice vos le videva in Paris. Io ha audite que vos non esseva multo cortese con ille.

Petro: Que?

Catherina: Si, ille es John Melville.

Petro: Ma vos non pote travaliar con un homine como ille. Illo non es possibile.

Catherina: Proque non? Ille es multo ben qualificate. Ille cognosce multo ben le mestiero. Ille ha multe experientia.

Petro: No, ille simplemente non debe travaliar hic.

Catherina: Il non ha multo que on pote facer pro prevenir lo.

Petro: Ma il debe haber alique maniera de remediar isto nonobstante.

EXERCITIO 3: Ascoltar e comprender.

Guida: Tunc il pare que Petro va retrovar su car amico, senior Melville. Io esserea curiose saper como illes va tractar se mutuemente. Ma nunc, ecce un exercitio oral de interlingua:

Un femina: Io justo nunc ha recipite iste message pro le senior David Arnez, que veni de Gisele Moreau, qui audiva que ille va quitar su appartamento. Il pare que illa travalia a medie tempore in le servicio de venditas e que un collega diceva que tosto iste appartamento esserea disponibile. In omne caso, Le seniora Moreau cerca un nove appartamento non multo distante del centro del citate. E como on ha dicite a illa que le senior Arnez va quitar le pais, illa volerea examinar su appartamento, si illo es disponibile.

Un homine: Describe me le message que vos ha recipite in partes plus parve, e io va repeter lo a vos.

Un femina: Io justo nunc ha recipite un message.

Un homine: Vos justo nunc ha recipite un message.

Un femina: Iste message es pro le senior David Arnez.

Un homine: Vos justo nunc ha recipite iste message pro le senior David Arnez. De qui veni iste message?

Un femina: Iste message veni de Gisele Moreau.

Un homine: Vos justo nunc ha recipite iste message pro le senior David Arnez que veni de Gisele Moreau.

Un Femina: Gisele Moreau audiva que ille va quitar su appartamento.

Un homine: Vos justo nunc ha recipite iste message pro le senior David Arnez que veni de Gisele Moreau, qui audiva que ille va quitar su appartamento.

Un femina: Il pare que illa travalia a medio tempore.

Un homine: Vos justo nunc ha recipite iste message pro le senior David Arnez que veni de Gisele Moreau, qui audiva que ille va quitar su appartamento. Il pare que illa travalia a medio tempore. Ubi travalia illa?

Un femina: Illa travalia in le servicio de venditas.

Un homine: Vos justo nunc ha recipite iste message pro le senior David Arnez qui veni de Gisele Moreau, qui audiva que ille va quitar su appartamento. Il pare que illa travalia a medio tempore in le servicio de venditas.

Un femina: Un collega diceva que tosto iste appartamento essera disponibile.

Un homine: Vos justo nunc ha recipite iste message pro le senior David Arnez qui veni de Gisele Moreau, qui audiva que ille va quitar su appartamento. Il pare que illa travalia a medio tempore in le servicio de venditas e que un collega ha dicite que tosto iste appartamento essera disponibile.

Un femina: In omne caso, le seniora Moreau cerca un nove appartamento. Iste appartamento debe esser non multo distante del centro del citate.

Un homine: Vos justo nunc ha recipite iste message pro le senior David Arnez qui veni de Gisele Moreau, qui audiva que ille va quitar su appartamento. Il pare que illa travalia a medio tempore in le servicio de venditas e que un collega ha dicite que tosto iste appartamento essera disponibile. In omne caso le seniora Moreau cerca un nove appartamento, que debe esser non multo distante del centro del citate.

Un femina: On ha dicite a illa que le senior Arnez va quitar le pais, e illa volerea examinar su appartamento, si illo es disponibile.

Un homine: Tunc vos justo nunc ha recipite iste message pro le senor David Arnez qui veni de Gisele Moreau, qui audiva que ille va quitar su appartamento. Il pare que illa travalia a medio tempore in le servicio de venditas e que un collega ha dicite que tosto iste appartamento essera disponibile. In omne caso le seniora Moreau cerca un nove appartamento, que debe esser non multo distante del centro del citate. E como on ha dicite a illa que le senior Arnez va quitar le pais, illa volerea examinar su appartamento si illo es disponibile. Esque io ha repetite omne le message?

Un femina: Si, vos lo ha repetite omne. Vostre memoria es multo bon. Vos esserea un bon actor.

SCENA 4: Le officios de Geneva: Catherina reintroduce Petro a John Melville e vade via unes minutas. Petro e John se reassecura le un al altere que illes va tractar se professionalmente. Le senior Melville explica a Petro que ille vole participar in le reunion como un observator.

Petro tunc demanda a Melville proque ille abandonava su previe position pro iste e essaya persuader le que iste nove position non conveni a ille. Le senior Melville tamen insiste que iste nove position es perfecte pro ille in iste momento.

Catherina: Senior Melville, le senior Minelli. Io crede que vos jam vos cognosce.

Petro: Si. Nos nos ha cognoscite un o duo vices.

Melville: Si, illo es ver.

Catherina: A que hora comencia nostre reunion del commission?

Petro: A duo horas.

Catherina: Ben. Io va lassar vos parlar.

Melville: A revider, Catherina.

Petro: Bon.

Melville: Nos va esser professional?

Petro: Professional, si.

Melville: Io volerea simplemente assister al reunion como observator. Vos comprende? A iste puncto io vole solmente orientar me un pauco a lo que se face. Vos pote facer lo que vos vole, naturalmente.

Petro: Multo ben.

Melville: De omne manieras, io crede que io non va comprender ullo.

Petro: Proque?

Melville: Illo essera troppo technic pro me.

Petro: Ma vos es un ingeniero.

Melville: Si, ma io recipeva mi diplomas ante multe tempore e le technologia ha cambiate. Omne nunc es completemente differente.

Petro: Melville, io volerea saper un cosa: Proque vole vos iste position?

Melville: Illo es un question amusante.

Petro: No, io parla seriosemente. Illo non es un travalio que conveni a vos.

Melville: Oh, al contrario. Io crede que il es un travalio ideal pro me.

Petro: Ma, post le position que vos habeva antea?

Melville: Io habeva mi rationes pro volar quitar lo.

Petro: E io, io vole restar hic.

Melville: Vermente?

Petro: Si, io vole restar a Geneva. Io non vole un travalio nove.

Melville: Eh ben, io lo regretta multissimo, ma il es un pauco tarde. Io nunc ha un contracto. Forsan il ha un altere position pro vos in iste officio?

Petro: Ma vos sape multo ben que iste position non vos conveni. Proque non vole vole retornar a vostre vetule position?

Melville: Reguarda, io regretta que io nunc ha vostre position, ma io simplemente non vole retornar a mi vetule position.

Petro: Proque?

Melville: Io non vole discuter illo. Io ha un contracto, e io vole remaner hic. Esque vos nunc pote monstrar me le programma pro iste postmeridie? Io volera studiar lo un pauco ante le reunion pro non parer un imbecille durante que illo progrede.

EXERCITIO 4: Questiones e responsas (si/non).

Guida: Oh, le cosas non pare vader multo ben pro Petro in iste momento! Ma ille mesme ha un pauco de responsabilitate pro su proprie problemas. Io nunc volerea audir un pauco sur le formation de questiones al quales on pote responder con si o non e le diverse manieras de responder a illos:

Un femina: Vos vole vader nunc a London?

Un homine: Si, io va le septimana proxime.

Un femina: Esque vos ha comprate vostre billet de avion?

Un homine: Non io va comprar lo iste postmeridie.

Un femina: Vos jam ha vadite a London, nonne?

Un homine: Si, io vadeva illac diverse vices ante multe tempore.

Un femina: Vostre femina vadera con vos?

Un homine: No, illo es un viage de affaires.

Un femina: E le Statos Unite, non vade vos illac iste anno?

Un homine: Si, sin dubita io vade illac in autumno.

Un femina: E vos vadera illac con vostre femina?

Un homine: Si, iste vice illa vadera con me. Nos essera in New York dece cinque dies.

Guida: Multo ben. Que nos nunc vide lo que Petro nunc face.